
Notat



	







Høring over udkast til bekendtgørelse af forbud mod fiskeri af ål i saltvand 2026-2027, forbud mod rekreativt fiskeri af ål i ferskvand samt ophævelse af muligheden for at fiske ål iht. §§ 16 og 18
	



Miljøministeriet sender hermed følgende i høring:

· Udkast til bekendtgørelse om forbud mod fiskeri af ål i saltvand og ferskvand, og
· Udkast til ændring af bekendtgørelsen om betingelserne for erhvervsmæssigt fiskeri af ål i saltvand og ferskvand med ophævelse af §§ 16 og 18.

Bemærkninger bedes sendt til fisk@fvm.dk med kopi til miksta@fvm.dk senest den 13. juli 2026 med angivelse af sagsnr. 2026-2096. Spørgsmål kan rettes til Mikkel Stage på e-mail: miksta@fvm.dk eller tlf. 50 77 86 31.
 
Høringssvar bliver offentliggjort på www.hoeringsportalen.dk efter høringsfristens udløb for så vidt, at disse ikke stammer fra ministeriet eller myndigheder under ministerierne. Ved angivelse af høringssvar samtykkes samtidig til offentliggørelse af høringssvaret, herunder afsender adresse og mailadresse.

Om bekendtgørelsen
Forholdet til EU-lovgivningen
Bekendtgørelsen udmønter forpligtelsen i Rådets Forordning (EU) 2026/249 af 26. januar 2026 om fiskerimuligheder for 2026[footnoteRef:1]. Artikel 14 i forordningen pålægger hvert medlemsland at fastsætte en lukkeperiode for erhvervsmæssigt fiskeri af ål i saltvand i en fortløbende eller ikke-fortløbende periode på mindst seks måneder. Lukkeperioden skal placeres i den vigtigste gydevandringsperiode for europæisk ål og inden for perioden 1. april 2026 til 31. marts 2027, jf. artikel 14 og artikel 62, litra b).  [1:  Jf. Rådets forordning (EU) nr. 2026/249 af 26. januar 2026 om fastsættelse for 2026, 2027 og 2028 af fiskerimuligheder for visse fiskebestande gældende for EU-farvande og for EU-fiskerfartøjer i visse andre farvande og om ændring af forordning (EU) 2025/202.] 


Af hensyn til fiskerierhvervet kan medlemslandene fastsætte en periode på op til 30 dage inden for lukkeperioden, hvor fiskeri kan tillades. I så fald skal lukkeperioden forlænges tilsvarende, jf. artikel 14, stk. 4. 

I ICES-område 3 (Østersøen, Skagerrak og Kattegat) skal der være enighed mellem medlemslandene om en samlet plan for lukning for at sikre en effektiv beskyttelse af ål under vandringen fra Østersøen. Hvis der ikke kan opnås enighed, er lukkeperioden fastsat direkte i forordningen fra den 15. september 2026 til og med den 15. marts 2027 uden mulighed for 30 dages fiskeri, jf. artikel 14, stk. 6.

Østersølandene har drøftet ovennævnte i regi af BALTFISH[footnoteRef:2]. Konklusionen blev, at der ikke var enighed om en samlet plan for lukning, hvilket betyder, at lukkeperioden i ICES-område 3 bliver: Fra den 15. september 2026 til og med den 15. marts 2027 uden mulighed for at fiske i perioden.  [2:  The Baltic Sea Fisheries Forum] 


Lukkeperioden i ICES-område 4 (Nordsøen, Limfjorden, Ringkøbing og Nissum fjorde) fastsættes med henblik på opfyldelse af forordningens krav om, at lukkeperioden skal omfatte den vigtigste vandringsperiode for europæisk ål. Det betyder, at lukkeperioden fastsættes fra den 1. august 2026 til og med den 31. januar 2027. Som nævnt ovenfor kan fiskeri tillades i lukkeperioden, når der fastsættes en yderligere forbudsperiode af tilsvarende varighed i den vigtigste vandringsperiode. Det betyder, at erhvervsmæssigt fiskeri af ål i dette område tillades i august 2026 og at lukkeperioden dermed forlænges med et forbud i februar 2027. 

Det fremgår endvidere, at lukkeperioden skal gælde al fiskeriaktivitet, hvilket betyder, at det fortsat ikke vil være tilladt at opbevare levende ål om bord på fiskerfartøjet, i hyttefade, opbevaringsruser eller lignende i lukkeperioden. 

Det fremgår direkte af forordningens artikel 14, stk. 8, at rekreativt fiskeri efter europæisk ål i alle dens livsstadier er forbudt fra den 1. april 2026 til og med den 31. marts 2027. 

I henhold den netop indgåede politiske beslutning om åleforvaltning, ophæves muligheden for et begrænset erhvervsmæssigt fiskeri med få redskaber i en afgrænset periode (det såkaldte § 16-fiskeri i saltvand og § 18- fiskeri i ferskvand), pr. 1. august 2026. Ophævelsen sker ved en ændringsbekendtgørelse herom.

Erhvervsmæssigt fiskeri
Bekendtgørelsen fastsætter et forbud mod erhvervsmæssigt fiskeri af ål i saltvand i ICES-område 3 fra den 15. september 2026 til og med den 15. marts 2027 og et forbud i ICES-område 4 fra den 1. september 2026 til og med den 28. februar 2027. Erhvervsmæssigt fiskeri gælder erhvervsfiskere og bierhvervsfiskere.

Ruser, bundgarn og bundgarnslignende redskaber, som anvendes af erhvervs- og bierhvervsfiskere, må i lukkeperioden anvendes til andet end ålefiskeri, hvis betingelserne i § 7, stk. 2, 4 og 5, i bekendtgørelse nr. 1551 af 11. december 2015 om betingelserne for erhvervsmæssigt fiskeri af ål i saltvand og ferskvand er opfyldt. Hvis ål fanges i disse redskaber i lukkeperioden, skal de straks genudsættes.

Det fremgår, at det ikke er tilladt i lukkeperioden at opbevare levende ål f.eks. i hyttefade og lignende. Fra den 15. september 2026 (ICES-område 3) og fra den 1. september 2026 (ICES-område 4) er det endvidere ikke tilladt at lande ål fanget ved erhvervsmæssigt fiskeri af ål i saltvand inden helholdsvis den 15. september og den 1. september 2026. Det er tilladt at opbevare levende ål i anlæg på land, når ålene er fanget ved erhvervsmæssigt fiskeri og landet senest den 14. september 2026 (ICES-område 3) og senest den 31. august 2026 (ICES-område 4). Det er fortsat tilladt for erhvervs- og bierhvervsfiskere at sælge ål i lukkeperioden.

Rekreativt fiskeri
Rekreativt fiskeri af ål i saltvand er ifølge forordningen ikke tilladt fra den 1. april 2026 til og med den 31. marts 2027. Det betyder, at fritidsfiskere og lystfiskere ikke må fange ål i saltvand i denne periode. 

I henhold til den politiske aftale En ny kurs for dansk fiskeri fra juli 2025 fremgår det, at ”aftalepartierne er enige om, at forbuddet mod rekreativt fiskeri efter ål i saltvand videreføres og udvides til at gælde i ferskvand”. På den baggrund indføres et forbud mod rekreativt fiskeri af ål i ferskvand fra den 1. august 2026. Hvis ål fanges i rekreativt fiskeri, skal disse straks genudsættes og må ikke opbevares og ilandbringes. Det er ikke tilladt for fritidsfiskere og lystfiskere at opbevare ål i hyttefade eller lignende.

Erhvervsøkonomisk konsekvensvurdering
Miljøministeriet har udarbejdet en vurdering af de erhvervsøkonomiske konsekvenser, som vedlægges.

Miljøvurdering
Miljøministeriet vurderer, at bekendtgørelsen ikke har indvirkning på miljøet. Bekendtgørelsen vurderes at give en bedre beskyttelse af ål.

Ikrafttrædelsesdato
Bekendtgørelserne forventes at træde i kraft den 1. august 2026.  

Med venlig hilsen
Lene Jensen Scheel-Bech
Specialkonsulent

